《列岫亭用范伯升韵》
宋代·韩元吉

自我来南溪，池塘几春草。
结茅依云端，爱此山回抱。
奇峰七十二，罗列景逾好。
岂殊谢公窗，澄江更萦绕。
孤城千家邑，一目可尽了。
植葵思夏深，种菊待秋杪。
物华静中见，至理得深造。
东山与鲁郊，底用评大小。
平生丘壑心，计拙讵能巧。
亭皋远俗客，曳杖日频到。
箪瓢乐未改，在涧槃亦考。
况有吾人诗，飘然异郊岛。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。